text: [{"text_idx": "#000000", "text": "I\u0301 1985 skriva\u00f0i Esmar Fugl\u00f8 bo\u0301klingin Okkurt a\u0301 lei\u00f0 mi\u0301ni \u2013 ga\u0301va til vinir og kenningar"}, {"text_idx": "#000002", "text": "Ta\u0301 vit vo\u0301ru unglingar vi\u00f0 Landavegin, komu vit mangan oman a\u0301 Vestaru bryggju, navn, sum vit ikki kendust vi\u00f0 ta\u0301. Ti\u0301 vit s\u00f8gdu oman a\u0301 Bacalao, Skipasmi\u00f0juna, Salts\u00f8luna, Tunnuvirki\u00f0, I\u0301skaina, Fiskasentralin ella A\u0301laker. Minnist v\u00e6l Esmar Fugl\u00f8, sum var stjo\u0301ri i\u0301 Esso. Visti eisini, at hann var kendur vinnuli\u0301vsma\u00f0ur og sigldi \u00f8ll a\u0301rini undir seinna heimsbardaga, har hann forvann no\u0301gvan pening sum skipari vi\u00f0 Leivi \u00d8ssursyni."}, {"text_idx": "#000004", "text": "Esmar var f\u00f8ddur og uppvaksin a\u0301 Vi\u00f0arei\u00f0i i\u0301 1910. Av teimum bygdunum, sum to\u0301ku vi\u00f0 l\u00e6runi, sum William Sloan kom vi\u00f0 til F\u00f8roya, var Vi\u00f0arei\u00f0i ein tann fyrsta. Foreldur Esmar to\u0301ku vi\u00f0 hesi l\u00e6ru, og Bi\u0301bliunnar meginreglur kom at vera ta\u00f0, sum Esmar ynskti at liva upp til. Si\u0301ggi fyri m\u00e6r Esmar og Ragnhild fara sunnumorgnar v\u00e6lkl\u00f8dd oman Hoydalsvegin a\u0301 m\u00f8ti i\u0301 Ebeneser."}, {"text_idx": "#000005", "text": "Esmar fekk longu mo\u0301tgang a\u0301 ungum a\u0301rum, ti\u0301 longu sum fy\u0301ra a\u0301ra gamla misti hann pa\u0301pan, sum doy\u00f0i av fa\u0301rasju\u0301ku bert 49 a\u0301ra gamal. Eftir sat mamman vi\u00f0 sjey b\u00f8rnum, har Esmar var yngstur. Mamman, sum var \u00e6tta\u00f0 u\u0301r Ho\u0300svi\u0301k, misti mannin, verpa\u0301pan og elsta sonin innanfyri ti\u0301ggju ma\u0301na\u00f0ir. Beiggi Esmar doy\u00f0i av tuberklum."}, {"text_idx": "#000006", "text": "A\u0301hugavert at lesa, hvussu Esmar og tey bu\u0301leika\u00f0ust a\u0301 Vi\u00f0arei\u00f0i. Veturin var ofta kargur og gav li\u0301ti\u00f0. Einki vegasamband til grannabygdirnar, og fimm fjo\u0301r\u00f0ingar at ganga i\u0301 Sund. Ta\u00f0 vil siga Hvannasund."}, {"text_idx": "#000007", "text": "Ta\u00f0 hendi so no\u0301gv ni\u00f0ri a\u0301 Helluni, ti\u0301 har runnu b\u00e6\u00f0i sorgar \u2013 og gle\u00f0ista\u0301r. Ta\u0301 hoyrdust ofta o\u0301fr\u00e6ttir, og ikki komu alti\u0301\u00f0 aftur teir, sum fo\u0301ru, og onkunti\u0301\u00f0 kom bara kl\u00e6dnaposin aftur ikki ma\u00f0urin. No\u0301gvir fiskimenn vo\u0301ru a\u0301 Vi\u0301\u00f0arei\u00f0i, minnist Esmar."}, {"text_idx": "#000008", "text": "Fimtan a\u0301r gamal fo\u0301ru Esmar til skips vi\u00f0 sluppini Ekliptiku, men longu fra\u0301 byrjan var Esmar ringur av sjo\u0301verki, sum hann mest sum ikki slapp av vi\u00f0 \u00f8ll a\u0301rini a\u0301 sjo\u0301num. Hetta ni\u0301vdi hann. Esmar var l\u00e6rdur fyrst sty\u0301rima\u00f0ur og seinni skipsf\u00f8rari. Hann sigldi b\u00e6\u00f0i vi\u00f0 f\u00f8royskum og u\u0301tlendskum skipum."}, {"text_idx": "#000010", "text": "Esmar var vor\u00f0in tru\u0301lova\u00f0ur vi\u00f0 Thurid elstu do\u0301ttir Christian Holm Jacobsen, og tey giftust i\u0301 1936. Men longu a\u0301ri\u00f0 eftir misti Esmar konu si\u0301na av havhestasju\u0301ku, og hetta heysti\u00f0 doy\u00f0u nakrar og tretivu konur um landi\u00f0 av hesi sju\u0301ku. Esmar misti fo\u0301tafesti\u00f0 og gekk einkjuma\u00f0ur i\u0301 fy\u0301ra a\u0301r, til hann fann s\u00e6r konuna Ragnhild, sum var u\u0301r Hvalba."}, {"text_idx": "#000012", "text": "Eftir at Esmar hev\u00f0i siglt sum skipari undir \u00f8llum kri\u0301num, leg\u00f0ist hann upp a\u0301 land og seg\u00f0i farv\u00e6l vi\u00f0 sjo\u0301li\u0301vi\u00f0 eftir 25 a\u0301r. Nu\u0301 \u00e6tla\u00f0i hann at royna seg sum handlandi. Hann kom i\u0301 samband vi\u00f0 skotskt felag, sum handla\u00f0i vi\u00f0 russar um olju. Eftir dru\u0301gvar samr\u00f8\u00f0ur stovna\u00f0i hann F\u00f8roya Oljus\u00f8lu. Fo\u0301r at seta upp oljutankar ymsasta\u00f0ni i\u0301 F\u00f8royum millum anna\u00f0 i\u0301 Vestmanna, S\u00f8ldafir\u00f0i, Klaksvi\u0301k og i\u0301 Va\u0301gi. Menn komu u\u0301r Onglandi at sveisa og setu upp hesar tangar."}, {"text_idx": "#000014", "text": "Eftir fy\u0301ra a\u0301r seldi Esmar F\u00f8roya Oljus\u00f8lu til Esso i\u0301 Danmark, og hann gj\u00f8rdist stjo\u0301ri i\u0301 fyrit\u00f8kuni i\u0301 22 a\u0301r, sum helt a\u0301 Vi\u00f0anesi. Ta\u0301 hann gavst sum stjo\u0301ri var hann vor\u00f0in 62 a\u0301ra gamal."}, {"text_idx": "#000015", "text": "Samstundis, sum Esmar var stjo\u0301ri i\u0301 Esso, fekst hann eisini vi\u00f0 fiskivinnu saman vi\u00f0 hvannasundsbr\u00f8\u00f0runum. Vit eru st\u00f8dd i\u0301 1955, og Kaj Johannesen kemur inn a\u0301 go\u0301lvi\u00f0 at pra\u0301ta vi\u00f0 Esmar. Kj\u00f8lbro hev\u00f0i sligi\u00f0 av at keypa trolaran \u201dBoston Fury\u201d u\u0301r Hull. Kaj og Esmar blivu hesa l\u00f8tu samdir um at keypa trolaran, sum kom at eita Fiskanes. Trolarin kom til F\u00f8roya flaggdagin 1955. Sto\u0301r mannfj\u00f8ld to\u0301k i\u0301mo\u0301ti Fiskanes henda dagin."}, {"text_idx": "#000017", "text": "Trolarin skuldi gerast go\u0301\u00f0ur fongur og u\u0301tvega\u00f0i go\u0301\u00f0an vinning til eigarar og felagi\u00f0 Dagsbru\u0301n. Trolarin var av st\u00f8rstu trolarum, sum funnust i\u0301 Bretlandi. Hans Pauli Johannesen og seinni Poli Johannesen f\u00f8rdu Fiskanes, sum var seldur av landinum ti\u0301ggju a\u0301r seinni. Hildi\u00f0 var, at ti\u0301\u00f0in var farin fra\u0301 si\u0301\u00f0utrolarum. Bretar og ty\u0301skarar vo\u0301ru farnir at byggja hekkutrolarar."}, {"text_idx": "#000019", "text": "Til seinast i\u0301 hesum umfarinum kunnu vi\u00f0 ste\u00f0ga vi\u00f0 Salts\u00f8luna og hvi\u0301ta fra\u0301li\u0301ka Ibiza salti\u00f0, sum eisini er a\u0301hugaverd s\u00f8ga. Salts\u00f8la i\u0301 F\u00f8royum la\u0301 sum mangt anna\u00f0 i\u0301 hondunum a\u0301 u\u0301tlendskum agentum. Skonnartir og seinni damparar komu vi\u00f0 salti, og eisini f\u00f8roysk skip vo\u0301ru i\u0301 Mi\u00f0alhavinum eftir salti u\u0301r Spania og Tunis."}, {"text_idx": "#000020", "text": "Sto\u0301ru u\u0301tlendsku skipini, sum komu vi\u00f0 salti, ankra\u00f0u a\u0301 ymiskum fj\u00f8r\u00f0um, og vo\u0301ru sluppirnar loystar fra\u0301 teymi og koma upp a\u0301 si\u0301\u00f0una a\u0301 saltdamparunum. Esmar sigur, at hann kom fram a\u0301 ger\u00f0abo\u0301k i\u0301 Ebiza, at longu i\u0301 1904 var Jens Mohr skipari i\u0301 Ebiza eftir salti."}, {"text_idx": "#000021", "text": "No\u0301gv tunnuvirksemi a\u0301 Vesturu bryggju. Hetta var fyri, at vit fingu no\u0301taba\u0301tar. Esmar slo\u0301\u00f0a\u00f0i fyri at fa\u0301a selt sild til Po\u0301lands. Myndin er fra\u0301 fyrst i\u0301 1950 \u2013 a\u0301runum."}, {"text_idx": "#000022", "text": "I\u0301 tri\u0301atia\u0301runum kemur franskt felag til F\u00f8roya og setir seg ni\u00f0ur a\u0301 Drelnesi, har teir bygdu sto\u0301ran saltbygning. Esmar og teir h\u00f8vdu keypt Fiskanes, og salt var keypt av Drellnesi, men teir hildu, at sja\u0301lvandi skuldu f\u00f8royingar sja\u0301lvir u\u0301tvega salt, sum skuldi bru\u0301kast i\u0301 F\u00f8royum b\u00e6\u00f0i a\u0301 sjo\u0301gvi og landi."}, {"text_idx": "#000023", "text": "Fyrsta desember i\u0301 1956 stovna Esmar og hvannasundsbr\u00f8\u00f0irnir I/S F\u00f8roya Salts\u00f8lu. Petur Michelsen byggimeistari byggir Salts\u00f8luna. Og nu\u0301 var at fa\u0301a fatur i\u0301 saltinum, og Esmar fer til Ebiza at royna at selja teimum salt beinlei\u00f0is til F\u00f8royum. Minnist serliga Hans Pauli Jahannesen sum stjo\u0301ri i\u0301 Salts\u00f8luni, hesin pra\u0301tingarsami ma\u00f0ur sum undir hatti var at si\u0301ggja a\u0301 bryggjuni."}, {"text_idx": "#000024", "text": "Esmar to\u0301k skipf\u00f8rarapro\u0301gv i\u0301 1935 i\u0301 Keypmannahavn og sama a\u0301ri\u00f0 fo\u0301r hann sum sty\u0301rima\u00f0ur umbor\u00f0 a\u0301 5500 sto\u0301ra skipi\u00f0 Ananu. P/f Uvak hev\u00f0i keypt skipi\u00f0, og i\u0301 tvey a\u0301r sigdli skipi\u00f0 27 u\u0301tro\u0301\u00f0rarba\u0301tar og 160 mans til Gr\u00f8nlands at ro\u0301gva u\u0301t. P/f Uvak seldi Ananu aftur, sum var minisprongd i\u0301 1942. Ta\u0301 a\u0301tti ty\u0301ska stjo\u0301rnin skipi\u00f0."}, {"text_idx": "#000025", "text": "Vit, sum eldru eru, minnast Salts\u00f8luna og ikki minst sto\u0301ra kranan, sum sto\u0301\u00f0 a\u0301 bryggjuni. Minnist serliga Kl\u00e6mint Tausen, Hilmar Danielsen og Per H\u00f8jgaard, sum sty\u0301rdu krananum. Kom saltdampari a\u0301 Havnini, skuldi ba\u0301turin t\u00f8mast beinanvegin. Ta\u0301 var arbeitt allar ti\u0301marnar a\u0301 d\u00f8gninum. Minnist v\u00e6l syngjandi ljo\u0301\u00f0i\u00f0 fra\u0301 krananum, sum hoyrdist um alla Havnina. Ta\u0301 tu\u0301 lesur bo\u0301klingin Okkurt a\u0301 lei\u00f0 mi\u0301na merkir tu\u0301 hesa serligu dri\u0301megi hja\u0301 Esmari, sum alti\u0301\u00f0 leita\u00f0i eftir ny\u0301ggjum avbjo\u0301\u00f0ingum. (Vagnur)"}, {"text_idx": "#000026", "text": "Esmar Fuglu ni\u00f0ri a\u0301 Helluni a\u0301 Vi\u00f0arei\u00f0i, sum var sjo\u0301sambandi\u00f0 vi\u00f0 umheimin. Mangan ringt at flota ba\u0301t."}]